Sakeredding by Evraz duur voort | Netwerk24
Deur Elvira Wood 30 Mei 2017 12:13
Een van die walserye by Evraz Highveld Steel toe hy nog in bedryf was. Foto: Argief
Voormalige werknemers van Evraz Highveld Steel is nog net 13%, oftewel R34,98 miljoen, betaal van die totale bedrag aan hulle verskuldig.
Die sakeredder, Matuson Associates, sê Dinsdag in 'n verklaring hy is steeds besig met die proses en onderhandel steeds met verskeie kopers oor sommige van die maatskappy se bates.
Hy sê die plan is egter steeds om die maatskappy te sluit.
Ongeveer 200 van die 1 753 werknemers wat hul werk verloor het toe die Evraz-aanleg, Highveld Structural Mill (HSM) in Witbank, Mpumalanga, in 2016 gesluit is, kan egter wéér werk kry nadat ArcelorMittal Suid-Afrika in Desember 'n tweejaar-ooreenkoms met die aanleg gesluit het om swaar strukturele staal te vervaardig.
Die Witbank-aanleg is die enigste in Afrika wat dié soort staal kan vervaardig.
Marius Croucamp, adjunkhoofsekretaris van die vakbond Solidariteit, sê daar was voorheen net ongeveer 200 werkers wat by die struktuurwalsery gewerk het.
"Dit sal egter steeds baie gesinne in die gemeenskap help as werknemers weer daar kan begin werk."
Croucamp sê hoewel die vakbond in 'n stadium ongeveer 400 gesinne daagliks met maaltye gehelp het, hy dit nie meer doen nie.
"Daar is gemeenskapstrukture wat nog gesinne help."
Die walsery begin weer amptelik op 6 Junie met bedrywighede.
Nog 'n voorstel oor wat om met die ou aanleg te doen en weer lewe in die plaaslike ekonomie te blaas, is om die aanleg in 'n nywerheidspark te omskep.
Matuson Associates het voorheen gedetailleerde planne bekend gemaak oor hoe dié doelwit bereik kan word.
"Highveld is 'n unieke bate. Ons glo daar is die geleentheid vir 'n volhoubare bate om 'n annuïteitsinkomste met lae risiko te kan verdien, wat aansienlik hoër as die skrootwaarde van die bates is," lui 'n voorlegging deur Matuson.
"Die Highveld-nywerheidspark kan nuwe primêre pakhuis- en kantoorruimte in Witbank word.
"Die plan is om Highveld van 'n ten volle geïntegreerde staalvervaardiger in 'n multigebruik-nywerheidspark te omskep wat 'n volhoubare inkomste kan verdien.
"Die inkomste kan dan gebruik word om die bedryfskoste te dek, sowel as om historiese skuld te delg," word verder in die voorlegging gesê.